**A mea întotdeauna**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu crezi că e momentul cel mai bun

Să ne urcăm în primul tren de noapte

Și să oprim, iubito, la Neptun,

Să ne-aruncăm în valuri pe la șapte?

Când te sărută marea în amurg,

Înconjurată numai de sirene,

Cu părul fluturând, pe calul murg,

Să-ți legeni formele venusiene,

Să te admire zei și Feţi frumoşi,

Dar să rămâi a mea întotdeauna

Și să plutim pe cer ca albatroși,

Să ne cunune soarele și luna.

- Pe-acelaşi ţărm de vis de-acum un an

Mă-ntorc să regăsesc un anotimp.

Dorm simfonii pe clape de pian...

Ţi-aduci aminte plaja din Olimp?

Noaptea în care luna ne-a fost far

Şi am crezut în „pentru totdeauna”,

Iubirea noastră fără de hotar

Când am cerut o zi... şi încă una?

Azi suntem mai nebuni, mai îndrăzneţi,

De valul ne sărută talpa-n joacă,

Uităm de poezie, de poeţi,

Privirea ta obraznic mă dezbracă.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015